Rapport fra

**Bedr.besøk hos Risa AS**

Eikeland Gård, Heskestad, den 26. september 2018. Kontaktperson Vidar Skarås.

Det var 77 forhåndspåmeldte, men bare 42 betalte og 39 møtte opp. Vi hadde satt en øvre grense på 45 personer.

Det tar ca. en time å kjøre fra Sandnes til Heskestad, derfor valgte vi å sette opp buss. Pris på arrangementet kr. 180,- pr. pers. Bussen gikk fra Ruten 0945 og fra Figgjohalen 1000. Vi ankom Heskestad 1100, men det tok 20 min. å kjøre den smale og svingete veien fra E39 til Eikeland Gård. Her har Risa AS sitt opplæringssenter i idylliske omgivelser. Besøket skulle starte kl. 1100, men ble altså nærmere en halv time forsinket pga. den dårlige veien inn til opplæringssenteret. Vidar Skarås ga en fin orientering om firmaet fra de tre brødrene Risa startet opp i 1948, til i dag. Orienteringen var ledsaget av video-snutter med tale og musikk. Utenfor varierte været fra solgløtt til kraftige regnbyger.

Risa AS har i dag ca. 550 ansatte, og er dermed en av landets største anleggsentreprenører. De tar godt vare på sine ansatte, og har en egen spesiell bedriftskultur der de anser alle ansatte som medlemmer av Risafamilien. De driver opplæring og utvikling av alle sine ansatte, og har et godt program for sine lærlinger.

Etter orienteringen var det pause med mat og drikke. LOP hadde med 2 halve rundstykker med skinke og ost til hver. Risa AS holdt kaffe, te og et stykke wienerbrød til hver. Vidar Skarås fikk overlevert en plante, fikk applaus og takk for at vi fikk komme på bedriftsbesøk til Risa AS.

Etter kaffepausen var det nesten opphold i regnet. Så da kunne de som ville, gå opp på et utsiktspunkt for å få et godt overblikk over Eikeland Gård og naturen omkring. Alle tilbake i bussen 1335. Heimturen startet med retur på den smale og svingete veien bort til E39. 1440 var vi ved Figgjohallen og 1500 på Ruten, mellom en halv og en time etter planen.

Det var 3 personer fra LOP med for å administrere besøket. Det var 1 som krysset av de som kom på bussen, og foretok opptelling før hver bussavgang. Det var 1 som administrerte parkeringen ved Figgjohallen. Og det var 1 som sørget for at vi fikk kjøpt med oss rundstykkene, og at de ble serverte.

Vi fikk mange positive tilbakemeldinger fra deltakerne. Alle likte seg til tross for det fuktige været. Kjøreturen på den smale og svingete veien ble omtalt i beundrende ordelag.

LOP komite for Kurs og Bedriftsbesøk

Kåre Bærheim